98,8 prosent av falklenderne vil være britiske
Ifølge det offisielle resultatet deltok 92 prosent av de 1672 registrerte velgerne i avstemningen, som foregikk søndag og mandag. Falklenderne selv hadde tatt initiativ til og organisert folkeavstemningen. Det var på forhånd kun spenning knyttet til hvor stor oppslutningen om å forbli underlagt Storbritannia skulle bli. Argentinas president Cristina Fernandez de Kirchner kaller imidlertid folkeavstemningen meningsløs og uten betydning for øygruppens framtid. Landets ambassadør i London sier avstemningen ikke har noen rettslig verdi.Også argentinere flest mener øygruppen i Sør-Atlanteren bør tilhøre dem. Og mange mennesker verden over finner det underlig at en gruppe øyer som ligger omtrent så langt unna Storbritannia som geografisk mulig, skal være britiske. Cameron: - Vi vil slåss for Falklandsøyene Mange tror den harde linjen London-regjeringen fører, skyldes britenes lyst på de rike olje- og gassressursene under havet rundt Falklandsøyene. De lokale myndighetene håper utvinning av olje kan komme i gang innen 2017.Falklandsøyene har i overkant av 2500 innbyggere. De fleste er etterkommere av britiske nybyggere som kom til øyene etter at Storbritannia okkuperte dem i 1833, allerede da til argentinske protester.I 1982 invaderte Argentina Falklandsøyene. Storbritannias statsminister Margaret Thatcher gikk da til krig, og argentinerne ble tvunget på retrett. De diplomatiske forbindelsene mellom Argentina og Storbritannia ble normalisert igjen i 1990, og etter dette var situasjonen rolig lenge. Men de siste året har striden om Falklandsøyene blusset opp på nytt.
I folkeavstemningen på Falklandsøyene svarte hele 98,8 prosent at de vil forbli en selvstyrt britisk koloni. Kun tre personer ville kutte båndene til Storbritannia.